**Tisztelgés a 150 éve született Tömörkény István előtt**

**

*Az Areión Egyesület 2016. október 17. és 21. között több rendezvénnyel is tiszteleg a másfél évszázaddal ezelőtt született Tömörkény István előtt. Tömörkényre, a könyvtárosra 17-én emlékezünk,  megjelenik egy, az író előtt tisztelgő szépirodalmi antológia, amelyet 18-án, kedden mutatunk be. 21-én, pénteken tudományos szimpóziumot rendezünk a SZAB székházában, amelyre a konferencia előadásainak szerkesztett anyaga is megjelenik könyv formájában, a rendezvénysorozatot végül rendhagyó borkóstolás zárja.*

A rendezvénysorozat első állomása a **Somogyi-könyvtár** (Szeged, Dóm tér 1-4.) lesz **október 17-én, hétfőn, 17 órakor**, ahol Tömörkénnyel, a könyvtárossal ismerkedhetnek az érdeklődők. A bibliotéka 3. emeleti Emlékkönyvtárában az alapító, Somogyi Károly esztergomi kanonok könyvei láthatók, a könyvtár eredeti, több mint száz éves könyvállványaival berendezett termében. Ezeket a könyveket Tömörkény István is forgatta, hiszen az író Somogyi-könyvtár könyvtárosa, sőt, könyvtárigazgatója is volt. A rövid bemutató során a könyvtár munkatársai betekintést nyújtanak Tömörkény István könyvtárosi tevékenységébe.

Másnap, **október 18-án, kedden, 18 órakor a Millenniumi Kávéházban** (Szeged, Dugonics tér 12.) mutatkozik be az *Üzenet a másvilágra. Hommage à Tömörkény* című szépirodalmi antológia. A könyv írásai fölkérésre születtek, szorosabban vagy lazábban kötődnek az író életművéhez, szellemiségéhez. Az antológia – amely címét Tömörkény egyik novellájától kölcsönözte – a szépirodalom eszközeivel igyekszik fejet hajtani Szeged és a magyarság fontos írója előtt – *hommage à Tömörkény!*

Az antológia szerzői: *Ambrus Lajos, Bakos András, Balogh Gyula, Bánki Éva, Bátyi Zoltán, Becsy András, Bene Zoltán, Berka Attila, Boldog Zoltán, Csernák Árpád, Deák-Takács Szilvia, Diószegi Szabó Pál, Kaiser László, Kecsmár Szilvia, Lennert Móger Tímea, Marton Árpád, Miklós Péter, Nagy Zsuka, Sándor Zoltán, Simon Adri, Szappanos Gábor, Száraz Miklós György, Székelyhidi Zsolt, Szekeres Sándor Gábor, Vass Tibor, Wilhelm József, Zsille Gábor*.

Az est moderátora *Petró János*.

A rendezvénysorozat következő állomása a **Szegedi Akadémiai Bizottság székháza** (Szeged, Somogyi u. 7.), ahol **október 21-én, pénteken 10 órától** az Areión Egyesület szimpóziumot rendez a 150 éve született Tömörkény István emlékére. A szimpózium előadói *Bíró-Balogh Tamás, Deák-Takács Szilvia, Diószegi Szabó Pál, Marton Árpád, Miklós Péter, Mód László, Tóth Sándor László* és *Zsoldos Sándor* lesznek. A szimpóziumra már megjelenik a konferencia előadásainak szerkesztett változatait közreadó kötet is *Tömörkény 150 – Tanulmányok a 150 éve született Tömörkény István tiszteletére* címmel.

Végezetül a *Tömörkény István és a homoki bor* című rendhagyó borkóstolóra várják a szervezők az érdeklődőket **október 21-én, pénteken 18 órától** a **Millenniumi Kávéház Klub**jába (Szeged, Dugonics tér 12.). Az elmúlt évtizedekben a minőségi borfogyasztás térhódításával egyre nagyobb figyelem fordul a borkultúra szépirodalmi vonatkozásai felé, amelynek eredményeként sorra látnak napvilágot hazai irodalmi alkotásokból válogató kiadványok. Szinte mindegyikben kisebb-nagyobb számban megtalálhatóak Tömörkény István írásai is, amelyekben az író a Szeged környéki homoki szőlő- és bortermelés világát igyekezett megörökíteni. A *Mód László* néprajzkutató vezette borkóstolás Tömörkény-novellák borhoz kapcsolódó szövegrészleteinek segítségével kalauzolja végig az érdeklődőket a homoki bor világán.

Közreműködik: *Horváth István* színész

**Az Areión Egyesület partnerei:** Magyar Írószövetség Csongrád megyei Írócsoportja, Szegedi Írók Társasága, Somogyi Károly Városi és Megyei Könyvtár, Szegedi Akadémiai Bizottság Művészeti Szakbizottsága Szépírói Munkacsoportja

**A rendezvény támogatói:** Nemzeti Kulturális Alap, Szeged Város Önkormányzata, Szegedért Alapítvány